
R A P O R T

asupra proiectului de Lege privind ratificarea Acordului între Guvernul României şi Guvernul Republicii Italiene privind reglementarea şi gestionarea fluxurilor migratorii în scop lucrativ, semnat la Roma la 12 octombrie 2005
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu proiectul de Lege privind ratificarea Acordului între Guvernul României şi Guvernul Republicii Italiene privind reglementarea şi gestionarea fluxurilor migratorii în scop lucrativ, semnat la Roma la 12 octombrie 2005, trimis cu adresa nr. PL.X 6 din 1 februarie 2006.

La întocmirea prezentului raport, Comisia a avut în vedere avizele Consiliului Legislativ (nr.25/10.01.2006 – favorabil) şi cele primite de la următoarele comisii:

· Comisia juridică, de disciplină şi imunităţi (nr.39/02.02.2006 - favorabil);

· Comisia pentru politică externă – (nr.PL.x 6/07.02.2006).

Proiectul de lege are ca obiect de reglementare ratificarea Acordului între Guvernul României şi Guvernul Republicii Italiene privind reglementarea şi gestionarea fluxurilor migratorii în scop lucrativ.
Comisia propune Plenului Camerei Deputaţilor aprobarea proiectului de lege pentru a avea în permanenţă controlul deplasării lucrătorilor migranţi angajaţi pe termen nedeterminat şi determinat sau a lucrătorilor sezonieri, prin intermediul propriilor organisme competente. Astfel, migranţilor în scop lucrativ din România, li se va facilita accesul pe piaţa muncii statului primitor din prezentul acord, ţinând cont de condiţiile de pe piaţa naţională a muncii din statul respectiv.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului a participat, în conformitate cu prevederile art.55 din Regulamentul Camerei Deputaţilor, republicat, d-l Cătălin Dănilă - Secretar de Stat, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este prima Cameră sesizată.

În urma dezbaterii în şedinţa din 8 februarie 2006, Comisia propune admiterea fără modificări a proiectului de lege.

